b'\n_START_ARTICLE_\nEst\xc3\xa9e Lauder\n_START_PARAGRAPH_\nEst\xc3\xa9e Lauder (1. hein\xc3\xa4kuuta 1908 New York \xe2\x80\x93 24. huhtikuuta 2004 New York) oli amerikkalainen liikenainen ja kosmetikkateollisuuden edell\xc3\xa4k\xc3\xa4vij\xc3\xa4, joka perusti omaa nime\xc3\xa4\xc3\xa4n kantavan kosmetiikkayrityksen Est\xc3\xa9e Lauderin, joka on nykyisin myyntins\xc3\xa4 perusteella yksi maailman suurimpia._NEWLINE_Lauder syntyi Josephine Esther Mentzerina Queensissa New Yorkissa. H\xc3\xa4nen vanhempansa olivat Unkarin juutalaisia maahanmuuttajia. H\xc3\xa4n meni naimisiin Joseph Lauterin kanssa vuonna 1930, sai h\xc3\xa4nen kanssaan kaksi poikaa, erosi vuonna 1939 ja avioitui uudestaan entisen puolisonsa kanssa vuonna 1942. Lauterin perhe muutti sukunimens\xc3\xa4 Lauderiksi 1930-luvun loppupuolella. Parin avioliitto kesti vuoteen 1982 asti, jolloin Joseph menehtyi._NEWLINE_Est\xc3\xa9e Lauder haaveili nuoruudessaan ihotautil\xc3\xa4\xc3\xa4k\xc3\xa4rin urasta, mutta menty\xc3\xa4\xc3\xa4n naimisiin kemisti Lauderin kanssa el\xc3\xa4m\xc3\xa4 sai uuden k\xc3\xa4\xc3\xa4nteen. Yhdess\xc3\xa4 he alkoivat kehitell\xc3\xa4 ihonhoitotuotteita naisille._NEWLINE_Est\xc3\xa9e Lauder alkoi myyd\xc3\xa4 set\xc3\xa4ns\xc3\xa4, kemisti John Schotzin, sekoittamia ja my\xc3\xb6hemmin my\xc3\xb6s itse sekoittamiaan ihovoiteita 1930-luvulla, mutta yritys perustettiin vasta vuonna 1946. Sen ensimm\xc3\xa4inen varsinainen l\xc3\xa4pimurto oli Youth Dew -tuoksu, joka lanseerattiin vuonna 1953. Tuotekehittelyn lis\xc3\xa4ksi Lauder oli eritt\xc3\xa4in kiinnostunut my\xc3\xb6s yhti\xc3\xb6n tuotteiden ulkon\xc3\xa4\xc3\xb6st\xc3\xa4 ja pakkauksista. Juuri h\xc3\xa4n valitsi yhti\xc3\xb6n k\xc3\xa4ytt\xc3\xa4m\xc3\xa4n sinisen v\xc3\xa4ris\xc3\xa4vyn, jonka omistaja arveli sointuvan asiakkaiden kylpy- ja makuuhuoneiden sisustukseen._NEWLINE_Est\xc3\xa9e Lauder oli ainoa nainen Time-aikakauslehden vuonna 1998 julkaisemassa luettelossa 1900-luvun 20 vaikutusvaltaisimmasta liikealan taiturista. H\xc3\xa4nelle my\xc3\xb6nnettiin my\xc3\xb6s Yhdysvaltain korkein siviilikunniamerkki Presidential Medal of Freedom. Lauder kuoli Manhattanin asunnossaan syd\xc3\xa4nongelmiin 97-vuotiaana, mutta h\xc3\xa4nen merkityksens\xc3\xa4 kosmetiikkateollisuudessa on edelleen j\xc3\xa4ljell\xc3\xa4. Perustajansa nime\xc3\xa4 kantava tuotemerkki on saatavana enemm\xc3\xa4ss\xc3\xa4 kuin sadassa maassa.'